RÅDETS FORORDNING (EF) Nr. 552/97 af 24. marts 1997 om midlertidig tilbagetrækning af Unionen Myanmars adgang til generelle toldpræferencer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3281/94 af 19. december 1994 om anvendelse af et flerårigt arrangement med generelle toldpræferencer for perioden 1995-1998 for visse industrivarer med oprindelse i udviklingslande (1), særlig artikel 12, stk. 3,

under henvisning til Rådets forordning (EF) nr. 1256/96 af 20. juni 1996 om anvendelse af et flerårigt arrangement med generelle toldpræferencer for perioden 1. juli 1996 til 30. juni 1999 for visse landbrugsprodukter med oprindelse i udviklingslande (2), særlig artikel 12, stk. 3,

under henvisning til forslag fra Kommissionen (3),

under henvisning til udtalelse fra Europa-Parlamentet (4),

under henvisning til udtalelse fra Det Økonomiske og Sociale Udvalg (5), og

ud fra følgende betragtninger:

I henhold til bestemmelserne i forordning (EF) nr. 3281/94 og forordning (EF) nr. 1256/96 nyder Unionen Myanmar, i det følgende benævnt »Myanmar«, fordel af generelle toldpræferencer;

i henhold til artikel 9 i forordning (EF) nr. 3281/94 og artikel 9 i forordning (EF) nr. 1256/96 kan disse præferencer tilbagetrækkes midlertidigt, fuldstændigt eller delvist, navnlig i tilfælde, hvor et præferenceberettiget land anvender enhver form for slavearbejde som defineret i Genève-konventionerne af 25. september 1926 og 7. september 1956 og Den Internationale Arbejdsorganisations (ILO) konventioner nr. 29 og 105;

den 7. juni 1995 indgav Den Frie Faglige Internationale (FFI) og Den Europæiske Faglige Samarbejdsorganisation (EFS) en fælles klage til Kommissionen i henhold til artikel 9 i forordning (EF) nr. 3281/94 med henblik på midlertidig tilbagetrækning af Myanmar fra Fællesskabets generelle toldpræferencer på grund af det slavearbejde, der anvendes i landet;

den 2. januar 1997 meddelte FFI og EFS Kommissionen, at den fælles klage, de havde indgivet i medfør af forordning (EF) nr. 3281/94 med henblik på tilbagetrækning af præferencefordelen for Myanmar, også skulle gælde for forordning (EF) nr. 1256/96;

Kommissionen undersøgte den 7. juni 1995 klagen i samråd med Udvalget til Forvaltning af Generelle Præferencer; de beviser, indgiverne af klagen har fremlagt, ansås for at være tilstrækkelige til at berettige iværksættelsen af en undersøgelse; Kommissionen besluttede ved en note af 16. januar 1996 (6) at iværksætte undersøgelsen;

Myanmars myndigheder er formelt blevet orienteret om indledningen af undersøgelsen; de har afvist, at det i klagen omhandlede arbejde er af tvungen karakter, og henviser især til de undtagelser, der er omhandlet i artikel 2, stk. 2, i ILO's konvention nr. 29, og som bestemmelserne i loven af 1907 om byer og i loven af 1908 om landsbyer, ifølge hvilke det kan pålægges befolkningen at udføre arbejder og tjenesteydelser, efter deres opfattelse henhører under; denne fortolkning bestrides af ILO, hvis kompetente organer har krævet omgående ophævelse af nævnte bestemmelser, således at lovene bringes i overensstemmelse med teksten og ånden i konvention nr. 29:

de skriftlige og mundtlige vidneudsagn, Kommissionen har indsamlet under undersøgelsen, der er gennemført i konsultation med Udvalget til Forvaltning af Generelle Præferencer, bekræfter påstandene i klagen; det fremgår, at Myanmars myndigheder systematisk og under tvang ledsaget af ofte voldelig straf anvender slavearbejde, ikke kun i forbindelse med militærarbejde, men også til infrastrukturarbejder til civil eller militær anvendelse;

Kommissionen har for at komplettere de oplysninger, den har indsamlet under undersøgelsen, opfordret Myanmars myndigheder til at samarbejde med den ved at give tilladelse til, at et undersøgelseshold aflagde besøg på stedet; nævnte myndigheder har ikke imødekommet denne opfordring; derfor kan der i henhold til artikel 11, stk. 5, i forordning (EF) nr. 3281/94 drages konklusioner af undersøgelsen på grundlag af de foreliggende oplysninger;

de oplysninger, som Kommissionen har indhentet under den undersøgelse, den foretog efter den oprindelige klage fra FFI og EFS, samt de konklusioner, den har draget deraf, er tilstrækkeligt omfattende til at udgøre et gyldigt grundlag for undersøgelsen af den udvidede klage, som FFI og EFS indgav den 2. januar 1997, og det er derfor ikke nødvendigt at foretage en specifik undersøgelse af landbrugssektoren; kravene i artikel 9, stk. 2, i forordning (EF) nr. 1256/96 er derfor opfyldt, og betingelserne i dens artikel 11, stk. 5, er overholdt;

det kan på grundlag af de foreliggende oplysninger derfor konkluderes, at betingelserne for tilbagetrækning af de fordele under den generelle præferenceordning, der er indrømmet Myanmar, er opfyldt;

i overensstemmelse med artikel 12, stk. 1, i forordning (EF) nr. 3281/94 er konklusionerne af undersøgelsen blevet indberettet til Udvalget til Forvaltning af Generelle Præferencer;

det er på baggrund af den systematiske og generelle karakter af de påklagede arbejdsformer berettiget at gennemføre en fuldstændig tilbagetrækning af fordelene under ordningen;

der bør under disse omstændigheder foretages en midlertidig tilbagetrækning af adgangen til generelle toldpræferencer for industrivarer og landbrugsprodukter med oprindelse i Myanmar, indtil det kan fastslås, at de nævnte arbejdsformer er bragt til ophør;

det er hensigtsmæssigt at lade de varer, der er undervejs til Fællesskabet, være fritaget for denne tilbagetrækningsforanstaltning, forudsat at de er afsendt forud for denne forordnings ikrafttrædelsesdato -

UDSTEDT FØLGENDE FORORDNING:

Artikel 1

Unionen Myanmars adgang til de toldpræferencer, der er indrømmet i medfør af forordning (EF) nr. 3281/94 og (EF) nr. 1256/96, tilbagetrækkes midlertidigt.

Artikel 2

Rådet bringer på forslag fra Kommissionen anvendelsen af denne forordning til ophør, når det har modtaget en rapport fra Kommissionen om slavearbejde i Myanmar, som viser, at de arbejdsformer, der er nævnt i artikel 9, stk. 1, første led, i forordning (EF) nr. 3281/94 og artikel 9, stk., 1, første led, i forordning (EF) nr. 1256/96, og som har begrundet tilbagetrækningen af Myanmars adgang til de generelle toldpræferencer, ikke længere eksisterer.

Artikel 3

Denne forordning træder i kraft på syvendedagen efter datoen for offentliggørelsen, i De Europæiske Fællesskabers Tidende.

Den finder ikke anvendelse på varer, for hvilke det bevises, at de er afsendt til Fællesskabet forud for ikrafttrædelsesdatoen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. marts 1997.

På Rådets vegne

H. VAN MIERLO

Formand

(1) EFT nr. L 348 af 31. 12. 1994, s. 1. Forordningen er ændret ved forordning (EF) nr. 2948/95 (EFT nr. L 308 af 21. 12. 1995, s. 32).

(2) EFT nr. L 160 af 29. 6. 1996, s. 1. Forordningen er senest ændret ved forordning (EF) nr. 2448/96 (EFT nr. L 333 af 21. 12. 1996, s. 12).

(3) EFT nr. C 35 af 4. 2. 1997, s. 14 og EFT nr. C 80 af 13. 3. 1997, s. 18.

(4) Udtalelse afgivet den 14. marts 1997 (endnu ikke offentliggjort i Tidende).

(5) Udtalelse afgivet den 27. februar 1997 (endnu ikke offentliggjort i Tidende).

(6) EFT nr. C 15 af 20. 1. 1996, s. 3.